
Saken gjelder Apples varemerkerett til eple-logoen. Hovedspørsmålet er om import av 
telefonskjermer med tildekkede eple-loger utgjør et inngrep i denne varemerkeretten. 


Sakens hnkarnnn 

. O 


Apple Inc er et amerikansk, verdensomspennende selskap som produserer og selger ulike 
teknologiprodukter, blant annet datamaskiner og smarttelefoner (Iphone). Selskapet har 
registrert flere varemerker med gyldighet i Norge, herunder følgende figurmerke: 



Figurmerket er registrert i vareklasse 9, som blant annet omfatter smarttelefoner og 
bestanddeler til disse. Figurmerket vil i det følgende bli omtalt som «eple-logen». 

Henrik Huseby driver enkeltpersonforetaket PCKompaniet. PCKompaniet utfører 
reparasjon på blant annet smarttelefoner og datamaskiner fra Apple. Utskifting av ødelagte 
skjermer på Iphone er en sentral del av virksomheten. Huseby har ikke noe 
forretningsmessig samarbeid med Apple, og er dermed heller ikke autorisert Apple- 
reparatør. 

I juli 2017 valgte tollkontoret på Gardermoen å holde tilbake en postforsendelse til 
PCKompaniet med 63 mobilskj ermer. Forsendelsen kom fra Hong Kong. Forsendelsen ble 
holdt tilbake i medhold av en midlertidig forføyning fra Oslo byfogdembete som påla 
tolletaten «å søke å avdekke og holde tilbake fra frigjøring alle artikler påført varemerker 
eller figurmerker tilhørende Apple Inc». Pålegget var gitt i medhold av tvisteloven § 34-7, 
jf tolloven § 15-2. 

Tolletaten begrunnet tilbakeholdelsen med at alle skjermene var påført eple-logoer som 
deretter var tildekket med tusj. Tusjen kunne fjernes med sprit. Alle de tildekkede eple- 
logene befant seg på den delen av skjermen som vil være skjult innvendig etter at skjermen 
er montert på telefonen. 

I etterkant av tolletatens tilbakeholdelse framsatte Apple krav overfor Huseby om 
destruksjon av varene. Huseby ønsket ikke å etterkomme kravet. Etter noe ytterligere 


-2- 


17-151334TVI-OTIR/04 



korrespondanse ble saken brakt inn for Oslo tingrett ved stevning av 20. september 2017 
Ved kjennelse av 3. november 2017 bestemte tingretten at saken skulle behandles etter 
reglene for småkravprosess. Rettsmøte til muntlig sluttbehandling ble avholdt 23. januar 
2018. Retten hørte forklaringene til Huseby og Colin Denyer fra Apple. Det ble foretatt 
slik dokumentasjon som framgår av rettsboken. 


Apple har i hovedtrekk argumentert slik: 

Apple investerer enorme ressurser i merkevarebygging, og er helt avhengig av at inngrep i 
selskapets immaterialrettigheter håndheves. Husebys import av falske Iphone-skjermer fra 
Asia er i kjerneområdet for hva som må anses som inngrep etter varemerkeloven § 4. 

Det faktum at eple-logoen er dekket til med tusj, underbygger at det er tale om en ulovlig 
import som man har ønsket å skjule for tollmyndighetene. Tildekkingen kan enkelt fjernes 
med sprit. Under sakens gang har Huseby kommet med stadig nye forklaringer på hva 
slags skjermer han har importert. I begynnelsen bestred han at det overhodet fantes noen 
eple-logo på skjermene. Deretter argumenterte han for at produktene var lovlig parallell- 
importert. Nå hevder han at skjermene er reparert i Asia. Disse stadige tilpasningene i 
argumentasjonen gir ikke inntrykk av en importør med legitime hensikter. 

De aktuelle skjermene har ikke blitt produsert av - eller på oppdrag fra - Apple. Colin 
Dreyer i Apple har gransket et tilfeldig utvalg av skjermene, og han er sikker på at dette er 
kopierte produkter. Men selv om retten skulle komme til at skjermene består av originale 
Iphone-deler som har blitt reparert («refurbished») i Asia, vil en import av disse fortsatt 
utgjøre et inngrep. Det følger av varemerkeloven § 6 at det bare er varer som er brakt i 
omsetning innenfor EØS som kan videreselges under samme varemerke i Norge. I dette 
tilfellet kommer varene fra Asia, og Huseby har ikke på noen måte sannsynliggjort at 
skjermene stammer fra telefoner som er brakt på EØS-markedet med samtykke fra Apple. 
Bruken av eple-logen på skjermene vil derfor under alle omstendigheter være ulovlig. 

Dersom retten er enig med Apple i at eple-logoen er «brukt» selv om den er midlertidig 
tildekket med tusj, kan det ikke være særlig tvilsomt at bruken for øvrig utgjør et ulovlig 
varemerkeinngrep. Det er tale om identiske merker og identiske type varer. Ingen av 
lovens unntaksbestemmelser kommer til anvendelse. Vilkårene for pålegg om destruksjon 
og dekning av lagerkostnader er derfor oppfylt. I tillegg må det legges til grunn at Huseby i 
det minste har opptrådt uaktsomt. Apple har derfor krav på erstatning etter varemerkeloven 
§58. Erstatningen må fastsettes skjønnsmessig, men kravet er begrenset oppad til kroner 
5 500. 

Apple har nedlagt slik påstand: 


1. Henrik Huseby, innehaver av enkeltpersonforetaket PCKOMPANIET Henrik 
Huseby med organisasjonsnummer 984 109 261, dømmes til under overoppsyn av 
Tollvesenet å destruere varepartiet inneholdende 63 mobilskj ermer som er 
tilbakeholdt av Tollvesenet, Tollregion Oslo og Akershus, med referanse 2017 
/29214 TTVG-053/2017. 

2. Henrik Huseby, innehaver av enkeltpersonforetaket PCKOMPANIET Henrik 
Huseby med organisasjonsnummer 984 109 261, dømmes å dekke alle lager- og 
destruksjonsomkostninger tilknyttet Tollvesenets tilbakehold av produktene som 
nevnt i punkt 1. 

3. Henrik Huseby, innehaver av enkeltpersonforetaket PCKOMPANIET Henrik 
Huseby med organisasjonsnummer 984 109 261, dømmes å betale Apple Inc. et 
vederlag på 5.500 kroner med forfall 14 dager etter dommens forkynnelse med 
tillegg av lovens forsinkelsesrente fra forfall til betaling skjer. 

4. Apple Inc. tilkjennes sakens kostnader med forfall 14 dager etter dommens 
forkynnelse med tillegg av lovens forsinkelsesrente fra forfall til betaling skjer. 


Henrik Huseby har i hovedtrekk argumentert slik: 

PCKompaniets virksomhet består i å reparere ødelagte PCer og telefoner, produsert av 
blant annet Apple. Denne virksomheten er helt lovlig. Apple kan ikke kreve monopol på 
reparasjon av egne produkter, men selskapet er ikke villig til å selge originale Apple-deler 
til andre enn Apples egne autoriserte reparatører. Dem er det ikke mange av i Norge. På 
denne måten bidrar Apple til redusert konkurranse og høyere priser på reparasjon av egne 
produkter. 

Som konsekvens av at Apple ikke vil selge enkeltdeler til PCKompaniet, er foretaket 
avhengig av å kjøpe kompatible deler fra andre aktører. Mange av disse befinner seg i 
Asia. PCKompaniet selger også regelmessig partier med ødelagte Iphone-skj ermer til 
aktører i Asia. I Asia blir de ødelagte Iphone-skj ermene gjenbrukt så langt det er mulig, og 
solgt tilbake til reparatører som PCKompaniet som gjenbrukte («refurbished») 
originaldeler. Generelt er kvaliteten på denne type produkter høy. PCKompaniet har også 
forsøkt å kjøpe skjermer fra produsenter som leverer helt egenproduserte deler. Disse 
delene har dessverre ikke holdt mål kvalitetsmessig. Det er grunn til å tro at de skjermene 
som tolletaten har holdt tilbake, er originalskjermer som har blitt «refurbished». Logoen er 
dekket til fordi det aldri har vært aktuelt å markedsføre produktene som Apple-produkter. 

PCKompaniet har aldri fjernet tildekkingen av eple-logoen på de skjermene som så langt 
har blitt importert, og har heller ingen interesse av å gjøre det. PCKompaniet utgir seg ikke 
for å være Apple-autorisert og gir heller ingen forespeiling om Apple-garanti på 
reparasjonen. Under alle omstendigheter er de tildekkede eple-logoene skjult for kunden 
fordi de befinner seg på deler som ikke er synlige fra utsiden av den reparerte telefonen. I 
en slik situasjon kan de tildekkede logoene vanskelig sies å være «brukt» av PCKompaniet. 
Følgelig foreligger det heller ikke noe varemerkeinngrep, og dermed mangler 
grunnvilkåret for samtlige av kravene fra Apple. 

Selv om de tilbakeholdte skjermene blir utlevert nå, har PCKompaniet fortsatt lidt et tap 
som følge av at forsendelsen ikke kom fram i rett tid. IPhone-teknologien utvikler seg 
raskt, og skjermer som passer til Iphone 6 og Iphone 6S er ikke like etterspurte i dag som 
de var sommeren 2017. Dette tapet må Apple erstatte. Ved den skjønnsmessige utmålingen 
er det naturlig å ta utgangpunkt i at PCKompaniet har gått glipp av 63 reparasjoner til en 
verdi av 1000,- kroner hver. Kravet begrenses derfor oppad til kroner 63 000,-. 

Henrik Huseby har nedlagt slik påstand: 

1. Henrik Huseby frifinnes. 

2. Apple Inc betaler til Henrik Huseby en erstatning etter rettens skjønn oppad 
begrenset til kr 63 000,-. 

3. Apple Inc betaler sakens omkostninger. 


Rettens vurdering 

Retten har, under tvil, kommet til at Henrik Huseby ikke har begått noe varemerkeinngrep 
overfor Apple ved å importere de 63 mobilskj ermene som tolletaten har holdt tilbake. De 
tildekkede varemerkenes plassering og funksjon tilsier etter rettens syn at varemerkene 
ikke kan sies å være «brukt» før tildekkingen eventuelt ijemes. Henrik Huseby må derfor 
frifinnes for Apples krav. Videre mener retten at Huseby ikke har dokumentert noe tap som 
følge av tolletatens tilbakeholdelse, og at Apple derfor må frifinnes for Husebys 
erstatningskrav. 

Hovedspørsmålet i saken gjelder forståelsen av varemerkeloven § 4 og vilkåret om at 
varemerket må være «brukt». Av bestemmelsen framgår følgende: 

Varemerkeretten innebærer at ingen uten samtykke fra innehaveren av 
varemerkeretten (merkehaveren) i næringsvirksomhet kan bruke: 

a) tegn som er identisk med varemerket for slike varer eller tjenester som 
varemerket er beskyttet for 


Som bruk anses blant annet: 

c) å innføre eller utføre varer med merket på 

Det er på det rene at eple-logoen er risset inn i / trykket på alle de importerte 
mobilskjermene. Videre er det på det rene at de aktuelle logoene er tildekket med tusj, og 
at denne tusjen lar seg fjerne med sprit. Eple-logen er identisk med Apples registrerte 
varemerke, og Apple har ikke samtykket i importen. Den rettslige problemstillingen er 
derfor begrenset til spørsmålet om en ikke-permanent tildekking av et varemerke kan anses 
som «bruk» etter varemerkeloven § 4. 

Alle de tildekkede varemerkene er små og befinner seg på ulike komponenter av den 
innvendige delen av mobilskjermene. Dette innebærer at varemerkene - uavhengig av 
tildekking - ikke vil være synlige for personer som forholder seg til smarttelefonen i 
montert stand. Som retten vil komme tilbake til, er dette et moment som må tillegges en 
viss vekt ved den konkrete vurderingen av om varemerkets funksjon vil kunne bli skadet. 

Partene har ulikt syn på hvem som opprinnelig kan ha plassert eple-logoen på de aktuelle 
telefondelene. Logoene er plassert samme sted som på Apples originale telefoner. Apple 
mener imidlertid at de aktuelle varemerkene er kopier, i den forstand at eple-logoen aldri 
har vært påført av Apple eller med samtykke fra Apple. Huseby er uenig i dette. Etter 
Husebys syn stammer eple-logoene mest sannsynlig fra brukte, originale deler som har 
blitt satt sammen med nyproduserte deler til en såkalt «refurbished» originalskjerm. Retten 
finner det ikke nødvendig å ta stilling til denne uenigheten. Dersom retten først kommer til 
at import av skjermene med tildekkede varemerker er å anse som bruk, vil bruken være 
ulovlig uavhengig av hvem som opprinnelig har plassert logoen på produktet. Det følger av 
varemerkeloven § 6 at det bare er produkter som er brakt på markedet innenfor EØS- 
området som kan videreselges i Norge uten samtykke fra merkehaveren. Dette er også 
uttrykkelig presisert i forarbeidene, Ot prp nr 89 (2008-2009) side 44: 

Første ledd bestemmer at varemerkeretten ikke kan påberopes for å hindre at varer 
som er brakt i omsetning under varemerket i Norge eller en annen EØS-stat av 
merkehaveren selv eller med dennes samtykke, videreselges i Norge. Motsetningsvis 
innebærer dette at varemerkebeskyttede produkter som har blitt brakt på markedet 
utenfor EØS-området, ikke kan importeres til Norge for salg uten samtykke fra 
merkehaveren. Merkehaveren kan dessuten protestere mot videresalg av varer som 
er brakt i omsetning innenfor EØS når dette har skjedd uten dennes samtykke. 

Mobilskjermene i denne saken er importert fra Hong Kong. Selv om Huseby har gjort et 
poeng av at han også sender ødelagte, norskkjøpte skjermer til Asia, har han ikke hevdet at 
det er de samme skjermene han far tilbake i retur. Følgelig er det ikke sannsynliggjort at de 
beslaglagte skjermene består av komponenter som er brakt på markedet i EØS-området. En 
eventuell bruk av eple-logoen vil dermed være ulovlig uavhengig av om det var Apple som 
i utgangspunktet påførte varemerket på de aktuelle delene. Bevismessig vil det ofte kunne 
være vanskelig å ta stilling til hvem som opprinnelig har satt et varemerke på en 
produktdel. Det fremstår derfor heller ikke som noen god løsning å la vurderingen av hva 
som skal anses som «bruk» avhenge av hvem som opprinnelig har satt det tildekkede 
varemerket på produktet. 

Etter rettens syn kan det ikke gis noe generelt svar på spørsmålet om tildekking av et 
varemerke innebærer «bruk» etter varemerkeloven § 4. Vurderingen må bero på en konkret 
grensedragning. Retten vil i det følgende knytte noen kommentarer til de to 
utgangspunktene som denne grensen må trekkes mellom. 

På den ene siden er det klart at varemerkeloven ikke forbyr en norsk mobilreparatør å 
importere mobilskj ermer fra asiatiske produsenter som er 100% kompatible og helt 
identiske med Apples egne Iphone-skj ermer, så lenge Apples varemerke ikke er påført 
produktet. Varemerkeloven er heller ikke til hinder for at en reparatør importerer originale 
Apple-deler fra asiatiske forhandlere, uten Apples samtykke, så lenge de aktuelle delene 
ikke er påført eple-logoen eller andre Apple-varemerker. Dette innebærer også at 
reparatøren lovlig må kunne importere produkter hvor Apples varemerker har blitt ljemet 
permanent. 

Hvis en reparatør først velger å importere produkter hvor varemerket er tatt av, eller hvor 
det er tildekket slik at det ikke lenger synes, er han imidlertid generelt avskåret fra å bruke 
merket ved markedsføringen av varene, (jfr EU-domstolens sak C-558/08 Portakabin, 
premiss 86). 

I den forbindelse bemærkes, at når en forhandler uden samtykke fra indehaveren af 
et varemærke fjerner angivelsen af dette varemærke på varerne (»de-branding«) og 
erstatter denne angivelse med en etikette med forhandlerens navn, således at det 
varemærke, der tilhører fabrikanten af de omhandlede varer, er fuldstændigt skjult, 
kan varemærkeindehaveren modsætte sig, at forhandleren bruger det pågældende 
varemærke til at reklamere for dette videresalg. 

I denne saken er det ikke påstått at Huseby bruker Apples varemerker når han 
markedsfører sine reparasjonstjenester. 

Norske myndigheter er gjennomgående positive til import av prisgunstige varer fra 
områder utenfor EØS. Lovgivers holdning har derfor også vært at varemerkereglene ikke 
bør gå lenger enn nødvendig i å skape kunstige handelshindringer mellom land. Av den 

grunn ventet Norge så lenge som mulig med å innskrenke det norske prinsippet om 
internasjonal konsumpsjon til en regel om EØS-regional konsumpsjon. I Lassen/Stenviks 
«Kjennetegnsrett» side 462 beskrives lovgivers tilbakeholdenhet på følgende måte: 

For kjennetegnsretten var problemstillingen en annen. Ettersom 
konsumpsjonsregelen her hadde vært internasjonal, var spørsmålet ikke om man 
skulle utvide den, men om man skulle innskrenke den til bare å gjelde EØS regionalt. 
Hadde man gjort det, hadde man vært på den sikre siden i forhold til våre EØS- 
forpliktelser. Problemet var bare at lovgiver ikke ønsket en slik regel. Begrunnelsen 
for regelen om internasjonal konsumpsjon var at man ikke ønsket at 
kjennetegnsretten skulle kunne utnyttes til å skape kunstige handelshindringer. Den 
skulle ikke tillates å tjene som middel til å dele det internasjonale markedet opp i 
sektorer, der varene prises etter hva kjøperne i den enkelte sektor lar seg presse opp 
til, med full sperring for priskonkurranse gjennom parallellimport. Ved å anse 
kjennetegnsretten som konsumert med global virkning ved det første salget, og altså 
å tillate parallellimport, skapte man en effektiv internasjonal priskonkurranse, til 
fordel ikke minst for alminnelige forbrukere. 

Som nevnt ovenfor er det avklart at dagens konsumpsjonsregler i varemerkeloven § 6 er 
begrenset til EØS-området. Stortingets tilbakeholdenhet med å innføre reglene har likevel 
en viss relevans i saken, fordi historien viser at hensynet til forbrukerne og internasjonal 
priskonkurranse har blitt satt høyt av norsk lovgiver ved vedtakelsen av varemerkelovens 
ulike bestemmelser. Dette kan igjen tale for at domstolen - innenfor de begrensninger som 
følger av loven, EØS-avlalen og varemerkedireklivel - ikke bør fortolke regelverket slik at 
det bidrar til å skape større begrensninger på konkurransen enn det som er nødvendig. 

Det motsatte utgangspunktet for grensedragningen etter varemerkeloven § 4 er at import av 
mobildeler med synlig eple-logo, er å anse som «bruk» av varemerket. I denne saken er det 
enighet om at unntakene i varemerkeloven §§ 5 og 6 ikke kommer til anvendelse. Bruk av 
varemerket - uten rettighetshavers samtykke - vil derfor som den klare hovedregel også 
utgjøre et inngrep i varemerket. EU-domstolen har i sin praksis likevel oppstilt noen 
viktige begrensninger i dette utgangspunktet. Praksisen fra EU-domstolen er også fulgt opp 
i norsk rettspraksis, senest i Høyesteretts dom fra 17. januar i år (HR-2018-110-A), hvor 
Høyesterett blant annet uttaler følgende i avsnitt 36: 

Addcon påberoper seg vern etter [§ 4] første ledd bokstav a. Etter denne 
bestemmelsen er det - i motsetning til etter samme ledd bokstav b - ikke spørsmål om 
risiko for forveksling. Når kjennetegnene, som i saken her, er like og knytter seg til 
samme vare - såkalt dobbel identitet - er vernet etter bokstav a i utgangspunktet 
absolutt. Men, som jeg straks kommer til, må det på bakgrunn av EU-domstolens 
praksis her innfortolkes en begrensning i anvendelsesområdet. 

Høyesterett viser blant annet til EU domstolens avgjørelse i sak c-102/77 Hoffmann-La 
Roche og uttaler i avsnitt 46: 

På denne bakgrunn fremheves i avsnitt 7 i dommen at det ved avgjørelsen av om 
varemerkeretten er til hinder for en handlemåte må ses hen til hva som er et varemerkes 
«essential function», nemlig: 


«... to guarantee the identity of the origin of the trade-marked product to the consumer or 
ultimate user, by enabling him without any possibility of confusion to distinguish that 
product from products which have another origin. This guarantee of origin means that the 
consumer or ultimate user can be certain that a trade-marked product which is sold to him 
has not been subject at a previous stage of marketing to interference by a third person, 
without the authorization of the proprietor of the trade-mark, such as to affect the original 
condition of the product.» 


Videre uttaler Høyesterett, i avsnittene 48, 54 og 55: 


Lignende formuleringer er benyttet i dom 12. november 2002 i sak C-206/01 Arsenal, se 
blant annet avsnitt 51.1 avsnitt 54 i dommen er motsatsen - hva som ikke er vernet - 
formulert slik: 

«The proprietor may not prohibit the use of a sign identical to the trade mark for goods 
identical to those for which the mark is registered if that use cannot affect his own interests 
as proprietor of the mark, having regard to its functions.» 

[-] 

Fra norsk rettspraksis nevner jeg Rt-1975-951 Fiskå Mølle. Møllen hadde gjenbrukt 
papirsekker som opprinnelig kom fra Felleskjøpet som emballasje for egen 
kraftforblanding. Sekkene hadde Felleskjøpets varemerke påtrykt, men møllen klebet en 
etikett på sekkene med møllens navn og opplysning om hvilken kraftforblanding sekken 
inneholdt. I dommen fremheves blant annet at fremgangsmåten var vanlig i bransjen og at 
møllen bare leverte etter forutgående bestilling av brukerne. Av særlig interesse er at 
varemerkets funksjon som middel til å skille merkeinnehaverens varer fra andres varer - 
opprinnelsesgarantien - omtales særskilt avslutningsvis i dommen. Det heter her at selv om 
møllen nok kunne sies å ha brukt varemerket, ga ikke den aktuelle bruken «... utseende av 
at kraftforet i sekkene skrev seg fra Felleskjøpet». 

Jeg konstaterer så langt at varemerkeloven § 4 første ledd bokstav a - som følge av EU- 
domstolens praksis - må forstås slik at den bare gir vern dersom den aktuelle bruken faller 
innenfor en av varemerkets funksjoner, blant annet opprinnelses- og kvalitetsgarantien. Det 
er altså bare bruk som kan skade varemerkehaverens interesser knyttet til varemerkets 
funksjoner som er ulovlig. Jeg føyer til at et varemerkes funksjoner nok kan gli noe over i 
hverandre, og at det i vår sammenheng neppe er behov for å trekke et skarpt skille mellom 
dem. 


I avsnitt 60 uttaler Høyesterett videre: 

Jeg oppfatter dette slik at det er tilstrekkelig at det er en fare for at varemerkets 
funksjoner blir skadelidende ved den påtalte bruken. Det kan også vises til Google- 

dommen avsnitt 75 hvor det fremheves at vernet begrenses til tilfeller hvor andres 
bruk av varemerket «affects or is liable to affect the fimctions of the trade mark». 

Høyesteretts rettslige utgangspunkter for vurderingen av om en bruk utgjør et inngrep, vil 
også kunne være retningsgivende for grensedragningen knyttet til hva som overhodet skal 
anses som bruk etter loven. Når retten skal ta stilling til om import av mobilskjermer med 
tildekkede epie-iogoer kan sies å utgjøre en bruk av Apples varemerke, vil det følgelig 
være relevant å se hen til hvor stor fare en slik import utgjør for at varemerkets sentrale 
funksjoner - som opprinnelsesgarantien og kvalitetsgarantien - vil bli skadelidende. 

Rettens utgangspunkt er at varemerkets funksjoner først vil kunne bli skadelidende dersom 
tildekkingen av varemerket fjernes. Håndhevingshensyn tilsier likevel at en rettighetshaver 
også på importstadiet bør kunne få fastslått at varemerkeretten er krenket dersom en slik 
senere fjerning av tildekkingen fremstår som nærliggende. Apple har blant annet vist til 
eksempler fra andre saker der tolletaten har holdt tilbake telefondeler hvor den store eple- 
logoen på den utvendige bakdelen av telefonen er dekket til. Retten er enig med Apple i at 
denne type tildekkinger av varemerket fremstår som midlertidige, og som et forsøk på 
«komme gjennom tollen». Håndhevingshensyn tilsier derfor at «bruk» etter 
varemerkeloven § 4 i slike situasjoner må kunne konstateres også før tildekkingen faktisk 
er fjernet. 

I vår sak er de tildekkede varemerkene svært små, og de befinner seg på de innvendige 
delene av mobilskjermen. I og med at innvendige varemerker ikke vil være synlige for den 
jevne mobilkjøper og/eller mobilbruker, er det ikke åpenbart for retten hvilken 
varemerkefunksjon som begrunner Apples valg om å sette eple-logoen på så mange 
innvendige komponenter. Apple har opplyst at selskapet ikke selger løse mobildeler i 
markedet, og at selskapet selv har mulighet til å skille ekte Apple-deler fra kopideler ut fra 
mange andre kjennetegn enn varemerket, som blant annet rammenummer. Huseby har på 
sin side opplyst at han aldri har fjernet tildekkingen på noen av de mobilskjermene han så 
langt har importert. Retten har også vanskelig for å forstå hvordan han skulle kunne tjene 
noe på å gjøre det, all den tid eple-logoene uansett vil være usynlige for kunden som har 
fått sin mobil reparert. I denne konkrete saken framstår det derfor ikke nærliggende for 
retten at tildekkingen av varemerkene noen gang vil bli fjernet. Følgelig mener retten det 
også er liten fare for at varemerkets sentrale funksjoner - i dette konkrete tilfellet - vil bli 
skadelidende ved at bruk ikke konstateres på importstadiet. 

På motsatt side mener retten det er sannsynliggjort at Huseby har legitime interesser i å 
importere mobilskjermer hvor eple-logen er fjernet. Huseby har forklart at han ikke har 
tilgang til skjermer med god nok kvalitet gjennom andre kanaler enn de han per i dag 
benytter. Han har videre forklart at han ber om permanent fjerning av varemerket på de 
komponentene hvor dette er teknisk mulig, men at det bare er mulig å bruke tusj på 
mobilskj ermene dersom disse ikke skal skades. Husebys virkelighetsbeskrivelse har ikke 

blitt imøtegått av Apple. Retten legger derfor til grunn at Huseby langt på vei er avhengig 
av å kunne importere skjermer med tildekkede eple-logoer for å kunne operere i markedet 
som en ikke-autorisert reparatør av Iphone. Det må likevel bemerkes at mye av rettens tvil 
nettopp knytter seg til denne virkelighetsbeskrivelsen. Huseby har under saken kommet 
med ulike påstander om hva slags type varer det er han har fått levert. Han har også vært 
lite villig til å legge frem dokumentasjon med opplysninger om hvilke importkanaler han 
har benyttet, hvilke kanaler han har forsøkt å benytte, hva han har bestilt og hva han har 
betalt. Slik retten har oppfattet Huseby, er han ikke selv sikker på hva han har fått, og han 
er redd for å sette sine leverandører i uønsket konflikt med Apple. Mangelen på utfyllende 
opplysninger om importen innebærer like fullt at det er vanskelig for retten å føle seg 
overbevist om at Husebys interesser i saken er fullt ut legitime. 

Etter en samlet vurdering av de konkrete varemerkenes plassering og funksjon, samt 
partenes interesser for øvrig, har retten under tvil kommet til Huseby ikke har «brukt» 
Apples varemerke når han har importert de 63 mobilskj ermene som tolletaten har holdt 
tilbake. Det foreligger derfor ikke noe varemerkeinngrep etter § 4, og grunnvilkåret for 
destruksjon og erstatning etter varemerkeloven §§ 58 og 59 er dermed heller ikke oppfylt. 
Konklusjonen er følgelig at Henrik Huseby må frifinnes for alle kravene fra Apple. 

Retten går så over til å behandle Henrik Husbys erstatningskrav mot Apple. Huseby har 
framsatt krav om erstatning for tap han skal ha lidt som følge av at tolletaten har holdt 
tilbake de aktuelle mobilskj ermene i litt mer enn et halvt år. Skjermene er holdt tilbake i 
medhold av Apples midlertidige forføyning, og rettens utgangspunkt er derfor at Huseby 
vil ha krav på erstatning fra Apple for tap han har blitt påført som følge av forføyningen. 
Normalt må det antas at en urettmessig tilbakeholdelse av importerte mobildeler vil kunne 
påføre en reparatør et erstatningsrettslig tap. Det rettslige utgangspunktet er like fullt at det 
er skadelidte som må sannsynliggjøre dette tapet. 

Huseby krever å få erstattet tapt fortjeneste. Fortjenestetapet skal tilsvare 63 reparasjoner, 
hvor hver reparasjon er angitt å ha en verdi på kroner 1000,-. Huseby har imidlertid ikke 
hevdet - eller sannsynliggjort - at han så langt har gått glipp av noen reparasjoner fordi 
han manglet skjermer for Iphone 6 eller Iphone 6S. Hans påstander om at skjermene per i 
dag er mindre etterspurt for reparasjon, er heller ikke forsøkt dokumentert. Huseby har 
heller ikke lagt fram dokumentasjon som viser hva han skal ha betalt for de 63 skjermene. 
På denne bakgrunn er det svært vanskelig for retten å skulle gi noe skjønnsmessig anslag 
over hvilket tap Huseby eventuelt kan ha lidt som følge av forføyningen. Rettens 
konklusjon er derfor at kravet ikke kan føre fram, fordi Huseby ikke har oppfylt den 
grunnleggende forutsetningen om at skadelidte må sannsynliggjøre sitt eget tap. 

Sakskostnader 


Saken har vært behandlet etter reglene om småkravprosess, og dette innebærer at 
sakskostnadsansvaret er begrenset etter tvisteloven § 10-5. For øvrig gjelder de vanlige 
reglene i tvisteloven kapittel 20, blant annet for spørsmålet om når en part kan få egne 
sakskostnader dekket av motparten. En part som har fått medhold «fullt ut eller i det 
vesentlige», har i uteanesnunktet krav nå erstatnine fra motnarten for sine sakskostnader. 

j u u r i *^> A 


Huseby er frifunnet for Apples krav om destruksjon og erstatning, mens Apple er frifunnet 
for Husebys krav om erstatning. Det er likevel Apples krav mot Huseby som utgjør 
grunnlaget for saken, og mesteparten av fokus under saksforberedelsen og rettsmøtet har 
vært rettet mot vurderingen av disse kravene. Retten mener derfor at Huseby må kunne sies 
å ha fått medhold i det vesentlige når han er frifunnet i søksmålet fra Apple. Han har derfor 
krav på å få sine sakskostnader erstattet, med de begrensninger som følger av at saken er 
en småkravsak. 

Advokat Gjerstad har på vegne av Huseby framsatt er omkostningskrav på kroner 13 700,- 
eksklusive mva. Apple har ikke hatt innvendinger mot kravet, og retten tar 
sakskostnadskravet til følge. 


DOMSSLUTNING 

1. Henrik Huseby frifinnes for kravene fra Apple Inc. 

2. Apple Inc. frifinnes for kravet fra Henrik Huseby. 

3. Apple Inc betaler kroner 13 700,- i sakskostnader til Henrik Huseby innen to uker 
etter at dommen er forkynt. 



Rettledning om ankeadgangen i sivile saker vedlegges. 

Veiledning om anke i sivile saker 


I sivile saker er det reglene i tvisteloven kapitler 29 og 30 som gjelder for anke. Reglene for 
anke over dommer, anke over kjennelser og anke over beslutninger er litt ulike. Nedenfor 
finner du mer informasjon og veiledning om reglene. 

Ankefrist og gebyr 

Fristen for å anke er én måned fra den dagen avgjørelsen ble gjort kjent for deg, hvis ikke 
retten har fastsatt en annen frist. Disse periodene tas ikke med når fristen beregnes (rettsferie): 
fra og med siste lørdag før palmesøndag til og med annen påskedag 
fra og med 1. juli til og med 15. august 
fra og med 24. desember til og med 3. januar 

Den som anker, må betale behandlingsgebyr. Du kan få mer informasjon om gebyret fra den 
domstolen som har behandlet saken. 

Hva må ankeerklæringen inneholde? 

I ankeerklæringen må du nevne 

hvilken avgjørelse du anker 
hvilken domstol du anker til 

navn og adresse på parter, stedfortredere og prosessfullmektiger 

hva du mener er feil med den avgjørelsen som er tatt 

den faktiske og rettslige begrunnelsen for at det foreligger feil 

hvilke nye fakta, bevis eller rettslige begrunnelser du vil legge fram 

om anken gjelder hele avgjørelsen eller bare deler av den 

det kravet ankesaken gjelder, og hvilket resultat du krever 

grunnlaget for at retten kan behandle anken, dersom det har vært tvil om det 

hvordan du mener at anken skal behandles videre 

Hvis du vil anke en tingrettsdom til lagmannsretten 

Dommer fra tingretten kan ankes til lagmannsretten. Du kan anke en dom hvis du mener det 
er 

feil i de faktiske forholdene som retten har beskrevet i dommen 
feil i rettsanvendelsen (at loven er tolket feil) 
feil i saksbehandlingen 

Hvis du ønsker å anke, må du sende en skriftlig ankeerklæring til den tingretten som har 
behandlet saken. Hvis du fører saken selv uten advokat, kan du møte opp i tingretten og anke 
muntlig. Retten kan tillate at også prosessfullmektiger som ikke er advokater, anker muntlig. 

Det er vanligvis en muntlig forhandling i lagmannsretten som avgjør en anke over en dom. I 
ankebehandlingen skal lagmannsretten konsentrere seg om de delene av tingrettens avgjørelse 
som er omtvistet, og som det er knyttet tvil til. 

Lagmannsretten kan nekte å behandle en anke hvis den kommer til at det er klart at dommen 
fra tingretten ikke vil bli endret. I tillegg kan retten nekte å behandle noen krav eller 
ankegrunner, selv om resten av anken blir behandlet. 


Retten til å anke er begrenset i saker som gjelder formuesverdi under 125 000 kroner 
Hvis anken gjelder en formuesverdi under 125 000 kroner, kreves det samtykke fra 
lagmannsretten for at anken skal kunne bli behandlet 

Når lagmannsretten vurderer om den skal gi samtykke, legger den vekt på 
sakens karakter 

partenes behov for å få saken prøvd på nytt 

om det ser ut til å være svakheter ved den avgjørelsen som er anket, eller ved 
behandlingen av saken 

Hvis du vil anke en tingretts kjennelse eller beslutning til lagmannsretten 

En kjennelse kan du som hovedregel anke på grunn av 

feil i de faktiske forholdene som retten har beskrevet i kjennelsen 
feil i rettsanvendelsen (at loven er tolket feil) 
feil i saksbehandlingen 

Kjennelser som gjelder saksbehandlingen, og som er tatt på bakgrunn av skjønn, kan bare 
ankes dersom du mener at skjønnsutøvelsen er uforsvarlig eller klart urimelig. 

En beslutning kan du bare anke hvis du mener 

at retten ikke hadde rett til å ta denne typen avgjørelse på det lovgrunnlaget, eller 
at avgjørelsen åpenbart er uforsvarlig eller urimelig 

Hvis tingretten har avsagt dom i saken, kan tingrettens avgjørelser om saksbehandlingen ikke 
ankes særskilt. Da kan dommen isteden ankes på grunnlag av feil i saksbehandlingen. 

Kjennelser og beslutninger anker du til den tingretten som har avsagt avgjørelsen. Anken 
avgjøres normalt ved kjennelse etter skriftlig behandling i lagmannsretten. 

Hvis du vil anke lagmannsrettens avgjørelse til Høyesterett 

Høyesterett er ankeinstans for lagmannsrettens avgjørelser. 

Anke til Høyesterett over dommer krever alltid samtykke fra Høyesteretts ankeutvalg. 
Samtykke gis bare når anken gjelder spørsmål som har betydning utover den aktuelle saken, 
eller det av andre grunner er særlig viktig å få saken behandlet av Høyesterett. Anke over 
dommer avgjøres normalt etter muntlig forhandling. 

Høyesteretts ankeutvalg kan nekte å ta anker over kjennelser og beslutninger til behandling. 
Hvis de blir tatt til behandling, er det som regel hvis spørsmålet har betydning utover den 
aktuelle saken, hvis andre hensyn taler for at anken bør prøves, eller hvis saken reiser 
omfattende bevisspørsmål. 

Når en anke over kjennelser og beslutninger i tingretten er avgjort ved kjennelse i 
lagmannsretten, kan avgjørelsen som hovedregel ikke ankes videre til Høyesterett. 

Anke over lagmannsrettens kjennelser og beslutninger avgjøres normalt etter skriftlig 
behandling i Høyesteretts ankeutvalg. 




